Official Journal L 169 , 27/06/1997 P. 0085 - 0087



KOMISIJOS SPRENDIMAS 1997 m. birželio 10 d. įsteigiantis Mokslo iniciatyvinį komitetą (97/404/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, kadangi patikimi moksliniai patarimai yra Bendrijos taisyklių dėl vartotojų sveikatos, įskaitant vartotojų sveikatos klausimus tiksliausia prasme, taip pat dėl gyvūnų sveikatos ir gerovės, augalų sveikatos bei aplinkos sveikatos pagrindas; kadangi dabar mokslinius patarimus dėl vartotojų sveikatos teikia šeši moksliniai komitetai, kuriuos įsteigė Komisija ir kurie nagrinėja maisto, gyvūnų mitybos, kosmetologijos, pesticidų, toksiškumo ir ekotoksiškumo bei veterinarijos klausimus; kadangi kai kurie klausimai, susiję su vartotojų sveikata, yra daugiašakio pobūdžio, ir juos turi nagrinėti įvairūs moksliniai komitetai, kuriems būtų naudingas efektyvus koordinavimas; kadangi Komisija privalo laiku gauti patikimus mokslinius patarimus; kadangi moksliniai patarimai vartotojų sveikatos klausimais, vartotojų ir pramonės labui, privalo remtis kompetencijos, savarankiškumo ir skaidrumo principais, PRIĖMĖ ŠĮ SPRENDIMĄ: 1 straipsnis Vartotojų sveikatos ir maisto saugumo srityje įsteigiamas Mokslo iniciatyvinis komitetas (toliau - MIK). 2 straipsnis 1. MIK padeda Komisijai gauti pačius geriausius mokslinius patarimus vartotojų sveikatos klausimais. 2. MIK koordinuoja mokslinių komitetų, kuriuos Komisija įsteigė vartotojų sveikatos klausimams nagrinėti, darbą, pirmiausia: a) MIK vertina ir prižiūri mokslinių komitetų darbo tvarką ir prireikus ją suderins; b) kai reikia dviejų ar daugiau mokslinių komitetų konsultacijos, MIK nurodo, kuriuos mokslinius komitetus reikia įtraukti, atsižvelgiant į privalomų konsultacijų reikalavimus, nagrinėja įvairių komitetų išdėstytą nuomonę ir tais atvejais, kai nuomonės gerokai skiriasi, pateikia bendrą požiūrį; c) kai Bendrijos priemonės pagrįstos vertinimu, kurį atliko valstybių narių organizacijų mokslininkai, MIK padeda Komisijai pastarosios prašymu įvertinti, ar reikia mokslinio patarimo Bendrijos mastu, ir jeigu taip, kuris mokslinis komitetas turėtų ją suteikti. 3. Vartotojų sveikatos srityje MIK: a) teikia mokslinius patarimus tik tais klausimais, kurie nenumatyti kitų mokslinių komitetų mandatuose. Jis rengia šiuos patarimus gavęs Komisijos prašymą ir remdamasis tinkamiausia moksline kompetencija; b) pirmiausia teikia mokslinius patarimus dėl daugiašakių užkrečiamųjų kempininių encefalopatijų aspektų, įskaitant galvijų kempinines encefalopatijas. Šiuo tikslu jis sukuria ad hoc grupę, kuriai pirmininkauja MIK narys ir į kurią gali būti įtraukti kviestiniai ekspertai; c) padeda Komisijai nustatyti tas sritis, kuriose būtų tikslinga privaloma mokslinių komitetų konsultacija; d) rengia esamų ir neseniai priimtų rizikos įvertinimo procedūrų pataisas ir prireikus pasiūlo kurti naujas rizikos įvertinimo procedūras tokiose srityse, kaip pavyzdžiui, per maistą plintančios ligos ir žmogaus užkrėtimas gyvūnų ligomis; e) atkreipia Komisijos dėmesį į bet kokias specifines ar iškylančias vartotojų sveikatos problemas. 4. MIK nariai, kurie nėra mokslinių komitetų pirmininkai, padeda parinkti mokslinių komitetų narius, patardami Komisijai dėl kandidatų kompetencijos ir savarankiškumo. 5. Kreipdamasi į MIK konsultacijos, Komisija gali paprašyti laikytis galutinio jos pateikimo termino. 3 straipsnis 1. MIK sudaro aštuoni moksliniai ekspertai, kurie nėra jokio kito mokslinio komiteto nariai, ir mokslinių komitetų pirmininkai. Pastaruosius, jeigu jie negalėtų dalyvauti MIK posėdyje, gali pakeisti vienas iš jų mokslinio komiteto pirmininko pavaduotojų. 2. Visas MIK paprasta balsų dauguma renka vieną pirmininką ir du pirmininko pavaduotojus iš savo narių, kurie nėra mokslinių komitetų pirmininkai. 3. MIK nariai yra moksliniai ekspertai vienoje ar keliose vartotojų sveikatos srityse, bendrai kuo plačiau aprėpiantys su šia tema susijusias mokslo disciplinas. 4. MIK narius, kurie nėra mokslinių komitetų pirmininkai, skiria Komisija, Europos Bendrijų oficialiajame leidinyje pakvietusi susidomėjusius kandidatuoti ir kartu pateikusi atrankos kriterijus ir atrankos procedūros aprašymą. Per atrankos procedūrą, pagrįstą skaidrumo principu, nustatomi tinkamiausi kandidatai darbui MIK. Iš jų Komisija skiria MIK narius, kurie nėra mokslinių komitetų pirmininkai. MIK narių pavardės skelbiamos Oficialiajame leidinyje. 5. MIK narių, kurie nėra mokslinių komitetų pirmininkai, kadencija - treji metai. Šie MIK nariai negali eiti pareigų ilgiau negu dvi kadencijas iš eilės. Pasibaigus trejiems metams, jie toliau eina savo pareigas, kol yra pakeičiami arba kol pratęsiamas jų mandatas. 6. Tuo atveju, kai MIK narys, kuris nėra mokslinio komiteto pirmininkas, nebegali efektyviai dirbti MIK arba kai jis savanoriškai atsistatydina, likusiai kadencijos daliai Komisija paskiria atitinkamą pamainą iš tinkamiausių kandidatų, kurie nustatomi 4 dalyje numatyta tvarka. 7. MIK nariai ir kviestiniai ekspertai, pakviesti prisidėti prie jo darbo, gauna atlyginimą už paslaugas, kurias jie suteikia Komisijai, ir dar kompensaciją už kelionės bei pragyvenimo išlaidas pagal Komisijos nustatytas taisykles. 4 straipsnis 1. MIK nariai veikia savarankiškai, nepaisydami išorinės įtakos, MIK narių teisėmis. 2. MIK nariai kasmet praneša Komisijai apie bet kokius interesus, kurie galėtų būti laikomi pažeidžiančiais jų savarankiškumą. 3. MIK nariai ir kviestiniai ekspertai deklaruoja specialius interesus, kurie galėtų būti laikomi pažeidžiančiais jų savarankiškumą dirbant MIK, jo darbo grupėse arba ad hoc grupėje. 5 straipsnis MIK gali sukurti specialias darbo grupes, kurioms suteikiami aiškiai apibrėžti mandatai. Kiekvienai darbo grupei pirmininkauja komiteto narys, į ją gali būti įtraukti kviestiniai ekspertai. Darbo grupės atsiskaito MIK. 6 straipsnis 1. MIK priima savo darbo tvarkos taisykles, kurios skelbiamos viešai. 2. Taisyklės užtikrina, kad: a) MIK užduotys atliekamos remiantis kompetencijos, savarankiškumo ir skaidrumo principais, tuo pačiu atsižvelgiant į teisėtus prašymus išlaikyti komercinę paslaptį; b) mokslinių komitetų darbas koordinuojamas efektyviai ir lanksčiai, o svarbiausia, pirmininkai laiku praneša apie mokslinių komitetų darbo planus; c) MIK laiku pateikia nuomones ir kitokius mokslinius patarimus; d) MIK gali paskirti pranešėjus, kurie parengtų svarbiausią informaciją ir dokumentus bei komiteto nuomonių projektus; e) MIK tikrina, ar paskirtieji pranešėjai gali vykdyti savo specifines užduotis kuo savarankiškiau, nepaisydami išorinės įtakos. 7 straipsnis MIK darbotvarkė, protokolas ir nuomonės nedelsiant viešai skelbiami atsižvelgiant į poreikį saugoti komercinę paslaptį. Mažumos požiūris visuomet įtraukiamas ir priskiriamas nariams tik jų prašymu. 8 straipsnis Nepažeidžiant Sutarties 214 straipsnio, nariai įpareigojami neatskleisti informacijos, kurią jie sužino dirbdami MIK arba vienoje iš jo darbo grupių, kai jiems pranešama, kad šiai informacijai galioja konfidencialumo reikalavimas. 9 straipsnis MIK, jo darbo grupėms ir ad hoc grupei Komisija paskiria sekretoriatą. Priimta Briuselyje, 1997 m. birželio 10 d. Komisijos vardu Emma BONINO Komisijos narė